מלונות דן

היסטוריה

תחילתה של רשת מלונות דן בשנת 1947, עם רכישתם של מייסדי הרשת, האחים יקותיאל (קסיל) ושמואל (סמו) פדרמן, את הפנסיון "קטה דן" בן 21 החדרים על חוף ימה של תל אביב. עם פתיחתו המחודשת של "קטה דן", הפך המלון מקום מפגש קבוע של הנהגת המדינה שבדרך. את המלון ניהל סמו פדרמן, ואת משק הבית ניהלה רות, בת זוגו.
בשנת 1948 הוחלט על הרחבת "קטה דן" למלון מפואר בן 120 חדרים, מספר דמיוני באותם הימים. ב-1951 החלה בנייתו של המלון החדש על-פי תכנונו של הארכיטקט היינץ פיינכל ובשנת 1953 נפתח מלון "דן תל אביב" בסמוך ל"קטה דן" הישן.
בדצמבר, 1960 הוקמה חברת רשת "מלונות דן בע"מ", וביוני 1982 נרשמו מניותיה למסחר בבורסה לניירות ערך בתל אביב ובכך הפכה לחברה ציבורית.
ב-1989 פרשו האחים פדרמן מניהול רשת המלונות והעבירו את הניהול למיקי פדרמן (בנו של יקותיאל) ולעמי פדרמן (בנו של שמואל).
בשנת 1990, חתמה הרשת הסכם לניהול מלון פנינת ירושלים עם היזמים שהקימו אותו. החברה שבנתה את המלון פשטה את הרגל ובשנת 2003 יצאה ממנו רשת דן, עם סיום חוזה הניהול, אחר כך נסגר המלון והמבנה נשאר נטוש במשך שנים ארוכות.
בפברואר 2019 רכשה 3 מלונות המנוהלים תחת רשת רימונים, מקבוצת הכשרת היישוב, תמורת 207 מיליון שקל. העסקה כללה את מלונות "רימונים אילת", "רות רימונים" בצפת ו"רימונים המעיין" בנצרת.
נכון לשנת 2019, בעל השליטה בחברה הוא בנו של יקותיאל, מיקי פדרמן. אשתו, ליאורה, אחראית על העיצוב ברשת המלונות.

פעילות החברה

נכון לשנת 2011 כוללת הרשת 14 בתי מלון, ובהם כ-3,847 חדרים. היא מעסיקה כ-3,600 עובדים. "מלונות דן" מחזיקה גם מרכז ללימודים קולינאריים - "דן גורמה", שטחים מסחריים במרכז פנורמה חיפה ובמגדל המלך דוד בתל אביב, והיא שותפה (יחד עם חברת QAS) ברשת טרקליני האירוח בטרמינל החדש של נמל התעופה בן-גוריון. כמו כן, לרשת חברת בת בשם "מקומות טובים" המפעילה את מרכז ההזמנות של הרשת ומספר מסעדות בישראל. החברה מספקת גם שירותי קייטרינג באמצעות חברת הבת "עידית לוגיסטיקת מזון".

מותגים מלונאיים

הרשת מפעילה שלושה מותגים שמיועדים לאוכלוסיות שונות: המותג "דן" - מייצג את מלונות היוקרה ("דלוקס") של הרשת; מלונות במותג "דן פנורמה" פועלים על פי רוב בצד מלונות "דן" והם פחות יוקרתיים ובהתאם לכך גם מציעים חדרים במחירים נמוכים יותר; "גני דן" - המותג החדש בחברה, משקף מלונות בדרגה בינונית ועממית יותר, פלח שוק שבעבר בחרה רשת דן לא לפעול בו.

דן פנורמה ירושלים

מספר חדרים - 292, מספר עובדים - 225.
המלון ממוקם בירושלים ופעל בעברו כמלון מוריה, ובהמשך שרתון מוריה. הוא נרכש על ידי רשת מלונות דן בשנת 1999, עבר שיפוץ והתאמה לרמתה של רשת מלונות דן, ונפתח מחדש לקהל באותה השנה.

דן בוטיק ירושלים

מספר חדרים - 129.
דן בוטיק ירושלים פעל בעבר כ"מלון אריאל", שנבנה בשנות ה-70 ופעל כחלק מרשת מלונות שיף, ובהמשך כמלון עצמאי וכחלק מרשת מלונות אטלס. המלון נרכש על ידי רשת מלונות דן ולאחר שיפוץ נרחב ועיצוב מחודש נפתח שוב ב-27 במאי 2008. המלון ממוקם בדרך חברון, מול הר ציון וחומות ירושלים.

דן כרמל חיפה

מספר חדרים - 222, מספר עובדים - 175.
תוכנן על ידי שמואל רוזוב ונבנה על ידי חברת מלונות דן במרכז הכרמל. העבודות החלו בשנת 1961 ונפתח במרץ 1963.

דן פנורמה חיפה

מספר חדרים - 263, מספר עובדים - 150.
תחילתו של דן פנורמה הייתה עוד בימי אבא חושי, שרצה להוסיף בתי מלון נוספים בחיפה. הפדרמנים היססו בגלל ההצלחה המוגבלת בהבאת תיירים לחיפה. אולם אבא חושי הציע להם לבנות, בצמוד למלון, מגדל מגורים. הצעתו נענתה בחיוב וכך נבנו מגדלי פנורמה.
הפרויקט תוכנן במקור על ידי האדריכל הבינלאומי אוסקר נימאייר, אך נמסר בסופו של דבר לאדריכל החיפאי שלמה גלעד שתכנן גם את מגדל אשכול באוניברסיטת חיפה. בנייתו של דן פנורמה התעכבה במשך שנים רבות, בשל אילוצים בירוקרטיים ואחרים, אבל לבסוף הושלמו המלון ומגדל הדירות שלצידו ונפתח אף הוא בקיץ 1986. מרוץ המדרגות של חיפה מקיים את מסלול העלית במעלה מדרגות של מגדל המלון.

גני דן חיפה

מספר חדרים - 31, מספר עובדים - 10.
המלון היה שייך בעבר למשרד העבודה, ופעל תחת השם "דביר". הוא נרכש על ידי דן בשנת 1975. בשנת 2002 עבר שיפוץ כללי, ופנים המלון הותאם לרמה הנהוגה בשאר מלונות דן.
במקום פועל מאז 1975 מרכז להכשרה מקצועית בתחום המלונאות וההסעדה. בית ספר מקצועי זה קיים משנת 1964, עת נוסד תחת השם "תשלובת דביר" ביוזמתו של פנחס שובר, מנכ"ל מלון "דן כרמל". בשנת 2002 שונה שם המוסד ל"דן גורמה - המרכז ללימודים קולינאריים".

דן פנורמה אילת

מספר חדרים - 277, מספר עובדים - 275.
המלון פעל תחת השם "גני שולמית אילת" ונרכש ב-1999 עם רכישת חברת "גני שולמית". לאחר רכישת המבנה נבנה המלון מחדש על ידי רשת דן, עקב נזקים שנגרמו לו מרעידת האדמה שהייתה באילת בשנת 1995. המלון נפתח מחדש בתחילת שנת 2000. בשנת 2014 המלון עבר שיפוץ כולל.

דן קיסריה

מספר חדרים - 116, מספר עובדים - 150.
המלון ממוקם בקיסריה ונרכש על ידי משפחת פדרמן מחברת הברון רוטשילד. המלון שופץ ונפתח מחדש במרץ 1972.
ב-2 בספטמבר 2018, נסגר בית המלון לטובת שיפוצים מסיבים, הכוללים: שיפוץ כל חדרי החדר ולצד חידוש כל השטחים הציבוריים של המלון– הלובי, חדר האוכל, הבריכה, אולמות הכנסים, הספא, מועדון הילדים וחדר הכושר. הוא נפתח מחדש במאי 2019.

דן אכדיה הרצליה

מספר חדרים - 207, מספר עובדים - 250.
המלון נרכש בסוף שנת 1957 מידיו של פנחס ספיר שהציע לפדרמנים רכישת מלון כושל בהרצליה בשם אכדיה. המלון נפתח מחדש ב 1958. בשנת 1959 הועלה הרעיון של הקמת בריכה (וזאת, אף על פי שהמלון היה צמוד לים) וזו הוקמה ביחד עם הגדלת המלון לכ-200 חדרים. ב-2012 ניתן אישור להקים בסמוך למלון עוד 2 מלונות בני 8 קומות מצפון למבנה המלון הנוכחי, ומלון בן 17 קומות מדרום למבנה הנוכחי. המלונות החדשים צפויים להכיל עוד כ-1300 חדרי אירוח.

גני דן אשקלון

מספר חדרים - 248, מספר עובדים - 150.
המלון ממוקם באשקלון ופעל תחת השם "גני שולמית אשקלון". הוא נרכש בשנת 1999 עם רכישת חברת "גני שולמית" ועבר שיפוץ והתאמה לרמת מלונות דן. מלון "גני דן אשקלון" הוא המלון הראשון של רשת מלונות דן בסדרת המותג "גנים" - מלון מוקף גנים וירק. המלון כולל לראשונה מרכז שעשועים בגודל 1000 מ"ר לילדים ולבני נוער – "העולם הקסום".